Kanne 21.10.2019 – Wagenknecht v. Eurooppa-neuvosto

(asia T-715/19)

(2020/C 54/57)

Oikeudenkäyntikieli: englanti

Asianosaiset

Kantaja: Lukáš Wagenknecht (Pardubice, Tšekki) (edustaja: asianajaja A. Dolejská)

Vastaaja: Eurooppa-neuvosto

Vaatimukset

Kantaja vaatii unionin yleistä tuomioistuinta

— toteamaan, että Eurooppa-neuvosto on lainvastaisesti jättänyt toimimatta sitä eturistiriitaa vastaan, jossa Tšekin pääministeri Andrej Babiš on Euroopan unionin talousarvion osalta.

Oikeudelliset perusteet ja pääasialliset perustelut

Kanteensa tueksi kantaja vetoaa kuuteen kanneperusteeseen.

1) Ensimmäinen kanneperuste, jossa väitetään, että kantaja lähetti 5.6.2019 päivätyllä kirjeellä Eurooppa-neuvostolle pyynnön toimia ja lähetti 10.6.2019 Eurooppa-neuvostolle SEUT 265 artiklan nojalla kehotuksen toimia pyytäen tätä jättämään kutsumatta Andrej Babišin, jolla kantaja väittää olevan eturistiriita, Eurooppa-neuvoston 20.6.2019 pidettyyn kokoukseen, jossa unionin talousarvion käsittely oli asialistan 4 kohta. — Kantaja toteaa, että tästä huolimatta Tšekin pääministeri Babiš, jolla kantaja väittää olevan eturistiriita, oli 20.6.2019 läsnä Eurooppa-neuvoston kokouksessa, jossa unionin talousarvion käsittely oli asialistan 4 kohta.

2) Toinen kanneperuste, jossa väitetään, että Eurooppa-neuvoston vastaus kantajan esittämään toimimispyyntöön jäi tuloksettomaksi ja ristiriitaiseksi eikä siinä määritelty Eurooppa-neuvoston kantaa.

3) Kolmas kanneperuste, jonka mukaan se, että Eurooppa-neuvosto jätti sulkematta Babišin pois tulevaa unionin talousarviota koskevista neuvotteluista Eurooppa-neuvoston kokouksissa, koskee kantajaa suoraan, koska i. mikään muu välillinen toimi ei ole tarpeen henkilöiden, joilla on eturistiriita, sulkemiseksi pois Eurooppa-neuvoston kokouksesta ja ii. asia vaikuttaa kantajan oikeudelliseen asemaan, koska hän on (a) Tšekin senaattiin vaaleilla valittu edustaja, joka vastaa Tšekin pääministerin väitetyn eturistiriidan tutkinnasta senaatin tätä varten perustetun erityisvaliokunnan jäsenenä, ja (b) hän on Tšekin pääministerin määräysvallassa olevan ANO 2011 -puolueen ehdokkaiden tuleva kilpailija.

4) Neljäs kanneperuste, jonka mukaan se, että kantajan mielestä Eurooppa-neuvosto jätti toimimatta Tšekin pääministeri Babišin eturistiriitaa vastaan, koskee kantajaa erikseen, koska i. kyseeessä on perustuslaillinen velvollisuus valvoa unionin säädösten, mukaan lukien unionin talousarvion (monivuotinen rahoituskehys 2021–2027), asianmukaista antamista ii. kyseessä on perustuslaillinen velvollisuus, johon sisältyy oikeus valvoa Tšekin pääministerin toimintaa Eurooppa-neuvostossa, mukaan lukien velvollisuus hoitaa vastuullisesti senaatin erityisvaliokunnan jäsenen tehtävää, joka on vastata Tšekin pääministeri Babišin väitetyn eturistiriidan tutkinnasta iii. kantaja on valittu Tšekin senaattiin vuonna 2018, ja hän on Tšekin pääministerin määräysvallassa olevan ANO 2011 -puolueen ehdokkaiden kilpailija. Kantaja väittää, että unionin yleisen tuomioistuimen kieltäytyminen ottamasta tätä kannetta tutkittavaksi merkitsisi oikeussuojan epäämistä ja tämän seurauksena tekisi kansallisten parlamenttien jäsenille täysin mahdottomaksi valvoa kansallisten hallitusten jäsenten toimia Eurooppa-neuvostossa tai neuvostossa.

5) Viides kanneperuste, jonka mukaan Eurooppa-neuvostolla on velvollisuus toimia eturistiriitoja vastaan SEUT 325 artiklan 1 kohdan ja varainhoitoasetuksen (1) 61 artiklan 1 kohdan nojalla. — Kantajan mielestä kaikki edellytykset sille, että Eurooppa-neuvostolle syntyy velvollisuus toimia eli estää tai tehdä tehottomaksi Tšekin pääministeri Babišin väitetty eturistiriita, ovat täyttyneet.

6) Kuudes kanneperuste, jonka mukaan Eurooppa-neuvosto ei ole noudattanut velvollisuuttaan toimia SEUT 325 artiklan 1 kohdan ja varainhoitoasetuksen 61 artiklan 1 kohdan mukaisesti.

(1) Unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18.7.2018 annettu Euroopan parlamentin ja neuvoston asetus (EU, Euratom) 2018/1046 (EUVL 2018, L 193, s. 1).